Z A K LJ U Č C I

s 30. sjednice Zajedničkog povjerenstva za tumačenje Kolektivnog ugovora za djelatnost zdravstva i zdravstvenog osiguranja

održane 12. travnja 2017. godine

*Pitanje:*

*Mi zaposlenici Zavoda za hitnu medicinu radimo u turnusima. U trenutku kada netko od djelatnika ode na bolovanje naša ravnateljica traži od naše voditeljice da se povuku djelatnici koji su u tom trenutku na godišnjem odmoru, kako bi se izbjeglo plaćanje prekovremenih sati. Obzirom da je člankom 37.Kolektivnog ugovora propisano da se radniku može prekinuti, odnosno odgoditi korištenje godišnjeg odmora samo radi izvršenja osobito važnih neodgodivih službenih poslova, zanima nas da li takva odluka ima pravnu osnovu.*

**Zaključak broj 167:**

**Radniku se može odgoditi, odnosno prekinuti korištenje godišnjeg odmora samo radi izvršenja osobito važnih i neodgodivih službenih poslova na temelju odluke poslodavca.**

**Radnik ima pravo na naknadu stvarnih troškova (putnih i drugih troškova) prouzročenih odgodom, odnosno prekidom korištenja godišnjeg odmora.**

*Pitanje:*

*Radimo kao medicinske sestre u ambulanti na maksilofacijalnoj kirurgiji u radnom vremenu od 7 do 15:00 sati. U polikliničkom traktu, u istom prostoru, uz redovnu ambulantu za maksilofacijalnu kirurgiju i plastičnu kirurgiju glave i vrata te onkološku ambulantu radi i hitna maksilofacijalna ambulanta koja je kao takva sistematizirana u Pravilniku o sistematizaciji.*

*Uz redovne specijalističke preglede vrši se i zbrinjavanje hitnih pacijenata. Za rad u redovnoj ambulanti primamo dodatak na uvjete rada od 8%, a dodatak za rad u hitnoj ambulanti prema Kolektivnom ugovoru je 16%, na što mislimo da imamo pravo.*

*Stoga Vas molimo za tumačenje prava na dodatak na uvjete rada u hitnoj ambulanti od 16%.*

**Zaključak broj 168:**

**Medicinske sestre/tehničari u poliklinikama imaju pravo na dodatak s osnova posebnih uvjeta rada od 8%.**

*Pitanje:*

*Ovim putem obraćamo Vam se sa upitom u vezi primjene Zaključka broj 153 donesenog na 26. sjednici Zajedničkog povjerenstva za tumačenje Kolektivnog ugovora za djelatnost zdravstva i zdravstvenog osiguranja, održanoj 21. prosinca 2015. godine.*

*Činjenica je da je odredbom članka 19. st. 6. Kolektivnog ugovora propisano da su tumačenja povjerenstva obvezna, da se dostavljaju podnositelju upita te svim ustanovama na koje se odnose, a imaju pravnu snagu i učinke kolektivnog ugovora od dana stupanja na snagu Kolektivnog ugovora. Kolektivni ugovor stupio na snagu danom potpisa, a primjenjuje se od 1. prosinca 2013. godine.*

*S obzirom da u našoj ustanovi postoje dvojbe oko početka primjene Zaključka 153, odnosno da Uprava smatra da se Zaključak primjenjuje od dana njegovog donošenja, 21. prosinca 2015. godine, a ne od dana stupanja na snagu Kolektivnog ugovora kako je propisano u odredbi članka 19. st. 6, molimo Povjerenstvo tumačenje istog.*

**Zaključak broj 169:**

**Zaključci Povjerenstva imaju pravnu snagu i učinke kolektivnog ugovora od dana stupanja na snagu kolektivnog ugovora.**

**Izmijenjeni zaključci Povjerenstva imaju pravnu snagu i učinke kolektivnog ugovora od dana donošenja te izmjene.**

*Pitanje:*

*Da li odgovorna sestra odjela Rodilišta i rađaonica, ima pravo na dodatnih pet dana godišnjeg odmora sukladno odredbi članka 35. st. 1. točka e)?*

**Zaključak broj 170:**

**Primalje u rađaoni imaju pravo na dodatnih 5 dana godišnjeg odmora prema posebnim uvjetima rada.**

*Pitanje:*

*Da li poslodavac smije radnika kojem je raspored radnog vremena određen u turnusu (12-24, 12-48) rasporediti na rad od 7-19 ili 19h-07h (subota ili nedjelja) nakon godišnjeg odmora ako je radniku zadnji dan godišnjeg odmora u petak?*

**Zaključak broj 171:**

**Poslodavac je odgovoran za raspored i organizaciju radnog vremena.**

**Povjerenstvo ne utvrđuje i ne tumači raspored radnog vremena za svakog pojedinog radnika.**

Pitanje:

*Molimo tumačenje u vezi stanke (pauze) medicinskih sestara/medicinskih tehničara u djelatnosti hitne medicine. Naime, Zakonom o radu propisano je da radnik koji radi najmanje 6 sati dnevno ima pravo na odmor (stanku) od najmanje trideset minuta.*

*Kolektivnim ugovorom za djelatnost zdravstva i zdravstvenog osiguranja propisano je da odmor u tijeku rada (stanka) svakodnevno traje najmanje 30 minuta te da ako priroda posla ne omogućuje stanku u tijeku rada, poslodavac će radniku omogućiti da radi dnevno toliko kraće.*

*U djelatnosti hitne medicine nije uvijek moguće koristiti stanku, postavljamo pitanje da li u slučaju ne mogućnosti korištenja pauze, radnik u djelatnosti hitne medicine ima pravo raditi toliko kraće?*

*Isto tako molimo tumačenje u vezi duljine pauze, odnosno s obzirom na turnusni rad od 12 sati, znači li to da radnici koji rade 12 sati dnevno imaju pravo na pauzu od 60 minuta?*

**Zaključak broj 172:**

**Odmor u tijeku rada (stanka) svakodnevno traje najmanje 30 minuta.**

**Ako priroda posla ne omogućuje stanku u tijeku rada, poslodavac će radniku omogućiti da radi dnevno toliko kraće.**

*Pitanje:*

*Uvidom u rješenja o plaći djelatnika Odjela za psihijatriju uvidjeli smo nepravilnost pod točkom 3. Kolektivnog ugovora (dodatak na plaću).*

*Stoga Vas molimo da se ukloni nepravilnost razlike u postotku između liječnica (psihijatara) i med. sestara, a odnosi se na uvjete rada.*

*Smatramo da smo izloženi istim uvjetima kao i liječnici – psihijatri te ne vidimo razloga zašto bi imali umanjen postotak dodatka na uvjeta rada.*

*Smatramo da uvjeti rada ne bi trebali biti plaćeni (bodovani) po stručnoj spremi jer je isto vidljivo i prikazano kroz koeficijent te službeno iskazano u točki 1.*

*Smatramo da su izložene psihijatrijskom pacijentu i njihovim problemima kao i njihovim reakcijama, medicinske sestre obzirom da su one prve u kontaktu sa istima.*

*Pod uvjetima rada smatramo da su med. sestre prve u kontaktu s pacijentima, ne samo tijekom hospitalizacije, već pri ambulantnim pregledima, pretragama i ostalim zdravstvenim uslugama. Stoga smatramo da bi postotak dodatka na plaću trebao biti humano, a ne pisano pravo na papiru. Slijedom navedenog lijevo Vas molimo da se i med. sestrama Odjela za psihijatriju pod točkom 3. Kolektivnog ugovora prizna 16 % na uvjete rada kao i liječnicima.*

**Zaključak broj 173:**

**Medicinske sestre na psihijatriji imaju pravo na dodatak na uvjete rada od 16%.**